Kosovë: Presidenti Sejdiu jep dorëheqjen
Presidenti dha dorëheqjen pas vendimit të Gjykatës Kushtetuese se nuk mund të mbajë dy poste.
Presidenti i Kosovës, Fatmir Sejdiu, shpalli dorëheqjen nga posti i presidentit. Dorëheqja e tij pasoi vendimin e Gjykatës Kushtetuese të Kosovës, e cila vlerësoi se ai e ka shkelur seriozisht Kushtetutën, duke mbajtur dy poste, atë të presidentit të Kosovës dhe të kryetarit të partisë Lidhja Demokratike e Kosovës. Sejdiu e bëri publik vendimin e tij për dorëheqje gjatë një konference me gazetarë në orët e pasdites. Presidenti Sejdiu tha se ka qenë i bindur që nuk e ka shkelur Kushtetutën e vendit, duke qenë i përfshirë në procesin e hartimit të saj. “m”. Presidenti Sejdiu e kishte shpallur “të ngrirë”, postin e kryetarit të partisë, ndërsa shqyrtimi i kësaj çështjeje nga Gjykata Kushtetuese pasoi kërkesën e paraqitur nga një grup deputetësh të Parlamentit të Kosovës për vlerësimin e kushtetutshmërisë së mbajtjes së posteve të dyfishta nga presidenti. Zoti Fatmir Sejdiu, u vu në krye të Lidhjes Demokratike të Kosovës në vitin 2006 pas vdekjes së udhëheqësit të saj, Ibrahim Rugova, ndërsa vazhdoi që njëkohësisht të kryente edhe funksionin e presidentit të vendit. Vendimi i gjykatës vjen në kohën kur ka filluar fushata për zgjedhjet e brendshme në Lidhjen Demokratike të Kosovës. Me dorëheqjen e sotme presidenti shkrin funksionin e kryetarit të Lidhjes Demokratike të Kosovës. Në bazë të Kushtetutës, është kryetari i Parlamentit ai që merr postin e të parit të vendit në një periudhë jo më shumë se gjashtë muaj dhe ndërkohë partitë politike duhet të merren vesh për presidentin e ri, ose në rast të mosmarrëveshjes, atëherë vendi mund të shkojë në zgjedhje të parakohshme. Kryetari i Parlamentit të Kosovës, Jakup Krasniqi, tha sot se nuk ka krizë institucionale dhe se zhvillimet aktuale janë të parashikuara në kushtetutë dhe do të zgjidhen në bazë të saj. “, tha zoti Krasniqi. Sidoqoftë gjithçka varet nga partnerët e koalicionit qeverisës, Partisë Demokratike dhe Lidhjes Demokratike të Kosovës dhe nëse ato vendosin të ruajnë formën aktuale të qeverisjes në vend. Kryesia e Lidhjes Demokratike të Kosovës, e ka cilësuar siç thuhet akt të lart moral dorëheqjen e Presidentit Sejdiu. Ajo vlerëson se dorëheqja e Presidentit Sejdiu është një akt i sakrificës së tij për interesat madhore të Republikës së Kosovës dhe të qytetarëve të saj, përkrahjen e të cilëve ai e pati gjithmonë. Duke e vlerësuar lartë punën e presidentit në proceset para dhe pas pavarësisë së Kosovës, Lidhja Demokratike e Kosovës nënvizon se megjithëse Presidenti Sejdiu ka marrë vetëm një njoftim nga Gjykata Kushtetuese, dhe jo aktgjykimin e saj, siç do të duhej, ai ka dhënë dorëheqje duke dëshmuar edhe një herë dhe shumë fuqishëm devotshmërinë e tij të madhe për shtetin e Kosovës dhe të ardhmen e tij euroatlantike. Në një komunikatë për opinion thuhet se kryesia e Lidhjes Demokratike të Kosovës e mirëpret dhe e mbështet fuqishëm riaktivizimin e Dr. Fatmir Sejdiut në krye të partisë dhe shpreh bindjen se nën udhëheqjen e tij LDK-ja do të rikthehet si partia numër një në skenën politike të Kosovës. Përfaqësuesi Civil Ndërkombëtar, Pieter Feith, e ka mirëpritur vendimin e presidentit Sejdiu, duke e cilësuar atë një udhëheqës kyç në një kohë historike për Kosovën. Njëkohësisht zoti Faith, u ka bërë thirrje përfaqësuesve politik që siç thuhet, të tregojnë aftësi të udhëheqjes në interes shtetëror dhe të sigurojnë një periudhë të lehtë kalimtare. Ai ka shprehur bindjen se sistemi politik i Kosovës është i aftë për t’i ndërmarrë hapat e nevojshëm për të siguruar vazhdimësinë institucionale.